Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2019/C 271/06)

Käesoleva dokumendi avaldamine annab õiguse esitada muudatuse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga.

„RISO DEL DELTA DEL PO“

ELi nr: PGI-IT-0712-AM01 – 21.6.2017

KPN ( ) KGT ( X )

1. Taotlejate rühm ja õigustatud huvi

Consorzio di Tutela del Riso del Delta del Po IGP Via J.F. Kennedy, 134 45019 Taglio di Po (Ro) Tel +39 05321716402 E-post: info@consorziorisodeltapoigp.it

Ühendusel Consorzio di Tutela del Riso del Delta del Po on seadusekohane õigus esitada muutmistaotlus kooskõlas põllumajandus-, toiduaine- ja metsanduspoliitika ministeeriumi 14. oktoobri 2013. aasta määruse nr 12511 artikli 13 lõikega 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

— ☐ Toote nimetus — ☒ Toote kirjeldus — ☐ Geograafiline piirkond — ☒ Päritolutõend — ☒ Tootmismeetod — ☐ Seos piirkonnaga — ☒ Märgistus — ☒ Muu [pakend, toote logo, ajakohastatud viited õigusaktidele]

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Toote kirjeldus

— Tootespetsifikaadi artikli 1 järgmist lauset:

„Kaitstud geograafiline tähis „Riso del Delta del Po“ on reserveeritud riisile, mis vastab käesolevas tootespetsifikaadis sätestatud tingimustele ja nõuetele.“

on muudetud järgmiselt:

„Kaitstud geograafiline tähis „Riso del Delta del Po“ on reserveeritud riisile, mis vastab käesolevas tootespetsifikaadis sätestatud tingimustele ja nõuetele.“

Termin [tõlkija märkus itaalia keeles] „frutti di riso“ on asendatud terminiga „riso“.

See muudatus hõlmab tähise „Riso del Delta del Po“ KGT identifitseerimist riisiga selle eri vormides, mida on võimalik pakkuda müügiks tarbijale, st pärast seda, kui tera on kehtivate õigusaktide alusel ning kooskõlas tootespetsifikaadis kehtestatud nõuetega läbinud tööstuslikud protsessid ja töötlemise.

— Tootespetsifikaadi artikli 2 järgmine lause ja koonddokumendi punkt 3.2:

„Tähis „Riso del Delta del Po“ hõlmab eranditult jaapani superfino riisi sortidest ‘Carnaroli’, ‘Volano’, ‘Baldo’ ja ‘Arborio’.“

on muudetud järgmiselt:

„Tähis „Riso del Delta del Po“ hõlmab eranditult jaapani superfino riisi sortidest ‘Carnaroli’, ‘Volano’, ‘Baldo’, ‘Arborio’, ‘Cammeo’, ‘Karnak’, ‘Telemaco’, ‘Caravaggio’ ja ‘Keope’.“

Täpsemalt palume lisada järgmised riisisordid: ‘Cammeo’, ‘Karnak’, ‘Telemaco’, ‘Caravaggio’ ja ‘Keope’.

Vajadus võtta algselt ette nähtud sortide kõrval kasutusele väikese suurusega asendusvariandid tuleneb asjaolust, et traditsioonilised sordid aretati palju aastaid tagasi (neist vanimad, st ‘Arborio’ ja ‘Carnaroli’, 1940. aastate lõpus) ning nende agronoomilised omadused (eriti suur vastuvõtlikkus seenhaigustele ja lamandumisele) muudavad nende kasvatamise ilma korduva taimekaitsevahenditega töötlemiseta raskeks ning see omakorda kahjustab lõpptoote terviklikkust ja kasvatamise jätkusuutlikkust.

Seevastu äsja aretatud sordid on seenhaiguste ja lamandumise suhtes vastupidavamad ja taluvad neid paremini ning seetõttu on võimalik kasvatada tervislikke ja homogeensete omadustega tooteid, millel on olemasolevate toodetega sarnased organoleptilised omadused.

— Lause:

„„Riso del Delta del Po“ riisitera on suur, klaasjas, ühtlane, suure valgusisaldusega ning kroovitud (valge riis) või kroovimata (täisterariis).“

on muudetud järgmiselt:

„Riisi „Riso del Delta del Po“ tera on suur, klaasjas/pärljas ja ühtlane, suure valgusisaldusega ning seda võib kehtivate õigusaktide alusel tööstuslikes protsessides kasutada ja töödelda.“

Sõna „klaasjas“ viitab kõikidele sortidele, mis on spetsifikaadis loetletud, ja on seetõttu ebatäpne. Praegustest sortidest on klaasjas tera üksnes sordil ‘Baldo’, samas kui sortidel ‘Arborio’, ‘Carnaroli’ ja ‘Volano’ on pärljas tera. Seetõttu pakume välja mõiste „klaasjas“ ajakohastamise ja asendamise mõistega „klaasjas/pärljas“.

Määratlused „kroovitud (valge riis)“ või „kroovimata (täisterariis)“ on välja jäetud ja asendatud sõnadega „seda võib kehtivate õigusaktide alusel tööstuslikes protsessides kasutada ja töödelda“, et võtta arvesse tööstusliku töötlemise kiiret tempot tarbijate muutuvate eelistuste alusel.

— Järgmine lõik:

„Tarbimisse andmisel on kaitstud geograafilise tähisega tootel „Riso del Delta del Po“ järgmised tera puudutavad omadused: Sort Keedetud riisi kleepuvus g/cm Valgud (%) (*1) ‘Baldo’ > 4,5 > 6,60 ‘Carnaroli’ > 1,5 > 6,60 ‘Volano’ > 3,0 > 6,60 ‘Arborio’ > 3,5 > 6,60

on muudetud järgmiselt:

„Riisil „Riso del Delta del Po“ (KGT) peavad olema järgmised tera puudutavad omadused: Sort Koostis kg/cm2 Valgud (% kuivainest) vähemalt vähemalt ‘Arborio’, ‘Volano’, ‘Telemaco’ 0,65 6,60 ‘Baldo’, ‘Cammeo’ 0,60 6,60 ‘Carnaroli’, ‘Karnak’, ‘Caravaggio’, ‘Keope’ 0,85 6,60 Need eripärad tuleb kindlaks määrata enne tööstuslikku töötlemist ja kuivanud põldudel, mis esindavad ettevõtte põldude kogumahtu.“

Kleepuvuse parameeter on asendatud koostise parameetriga. Mõlemad parameetrid on pöördvõrdelised ja näitavad toote kvaliteeti pärast keetmist. Täpsemalt tähendab see seda, et mida kleepuvam on riis, seda vähem ühtlane see on ja vastupidi. Kleepuvuse analüüsimise valideeritud meetod seni puudub, sest UNI ja ISO ei ole suutnud määratleda usaldusväärset ja korratavat meetodit, erinevalt ühtlikkuse parameetrist, mille kohta selline rahvusvaheliselt tunnustatud meetod on olemas (standard UNI EN ISO 11747:2012).

Ühtlikkuse parameetri jaoks pakutud väärtused on need, mille pakkus välja National Rice Board, tuginedes mitmele oma tootelaboratooriumi analüüsile.

Seetõttu peeti asjakohaseks märkida, et ühtlikkust ja valgusisaldust tuleb riisi puhul kontrollida enne töötlemist.

Päritolutõend

Tootespetsifikaadi artikkel 4

See artikkel on tervenisti ümber sõnastatud ning ajalooline teave riisi kasvatamise kohta geograafilises piirkonnas, millest koosnesid artikli 4 esimesed viis lõiget, on tõstetud ümber asjakohasesse artiklisse, mis käsitleb seost piirkonna ja toote vahel. Artikkel 4 sõnastatakse ümber järgmiselt:

„Toote päritolu tõendavad ka tootjate, töötlejate ja pakendajate kanded asjakohastes registrites, mida peab ja ajakohastab käesoleva spetsifikaadi artiklis 7 viidatud kontrolliasutus.“

Tootmismeetod

Tootespetsifikaadi artikkel 5

Seda artiklit on muudetud, et võtta arvesse nii muutusi töötlemis- ja tootmismeetodites kui ka pärast spetsifikaadi jõustumist saavutatud praktilisi tulemusi.

Mullaharimine

— Järgmist lauset:

„Pinnas tuleb 25–30 cm sügavuselt läbi künda; sellele peab järgnema vähemalt üks äestamine; pärast tuleb pind tasandada, et vee juhtimine oleks optimaalne.“

on muudetud järgmiselt:

„Pinnas tuleb 25–30 cm sügavuselt läbi künda; sellele peab järgnema vähemalt üks äestamine; lubatud on aga ka teised mullaharimismeetodid, mis tagavad seemnete külvipinna sobiva ettevalmistuse.“

Traditsioonilised maaharimistegevused (kündmine, äestamine) võib nüüd asendada alternatiivsete tegevustega (raadamine, skarifitseerimine), millega saavutatakse sama eesmärk väiksema energiamahukuse ja suurema austusega keskkonna vastu. Eeskätt on kündmisele lisatud teised moodsamad pinnase töötlemise meetodid, mida peetakse tänapäeval keskkonnaalaselt kestlikumaks.

Pinnase analüüs

— Lause:

„Põllumajandusettevõtted, mis toodavad „Riso del Delta del Po“ riisi, peavad tegema pinnase analüüse vähemalt iga viie aasta järel, tuginedes järgmistele omadustele: struktuur, pH, orgaaniline aine, keemiliselt aktiivne lubi, omastatav fosfor, vahetuv kaalium, üldlämmastik, süsiniku ja lämmastiku suhe, vahetuv kaltsium, magneesium ja naatrium, samuti magneesiumi ja kaaliumi suhe, selleks et koostada õige väetamisplaan, mille on koostanud põllumajandusasjatundja, ja hoida seda põllumajandusettevõttes.“

on muudetud järgmiselt:

„Põllumajandusettevõtted, mis toodavad „Riso del Delta del Po“ riisi, peavad tegema pinnase analüüse vähemalt iga viie aasta järel, tuginedes järgmistele omadustele: struktuur, pH, orgaaniline aine, keemiliselt aktiivne lubi, omastatav fosfor, vahetuv kaalium, üldlämmastik, süsiniku ja lämmastiku suhe, vahetuv kaltsium, magneesium ja naatrium, samuti magneesiumi ja kaaliumi suhe, selleks et koostada õige väetamisplaan, mis vastab tegelikele vajadustele, ja hoida seda põllumajandusettevõttes.“

Kohustus lasta väetamisplaan koostada põllumajandusasjatundjal on kustutatud, sest plaani võib koostada ka põllumajandusettevõtetes, arvestades sellise põllumajandustootja poolt kogemuste käigus omandatud oskusi, kes ei ole ilmtingimata kvalifitseeritud kui põllumajandusasjatundja.

— Jäetakse välja järgmised laused:

„Sordi ‘Carnaroli’ kasvatamiseks on vaja peamiselt savimuldasid, mille pH tase on kõrgem kui 7,5. Ülejäänud kolme sorti on võimalik kasvatada tervel käesoleva spetsifikaadi artiklis 3 määratletud alal.“

Peetakse võimalikuks kustutada viide pinnase pH-le (see parameeter kehtib üksnes sordi ‘Carnaroli’ puhul), sest täheldati, et pH on kasvatamispiirkonnas, samuti eri põllumajandusettevõtetes või ka ühe paki piires väga varieeruv ning see ei mõjuta nimetatud sordi kvaliteeti. Lisaks toimib vesi aprillist kuni augustini happelises keskkonnas puhvrina, suurendades pH-d.

See muudatus kehtib ka koonddokumendi punkti 3.5 puhul.

Väetised

— Maksimaalset lämmastikusisaldust väetistes on suurendatud 130 kilogrammilt hektari kohta 160 kilogrammini hektari kohta.

Tootmisala koosneb turbasest ja savisest pinnasest ning turu jaoks homogeense ja ühtlase toote saamiseks on olenevalt pinnasest vaja väetisi kasutada erinevalt. Seetõttu peeti asjakohaseks suurendada lämmastiku maksimumkogust, et terade valgusisaldus oleks võrdne teiste pinnaste omaga.

Külv

— Lause:

„Maksimaalne kasutatav seemnete kogus hektari kohta on 240 kg. Riisi võib külvata vaba käega otse vette või ettevalmistatud kuivale pinnasele, mis tuleb pärast külvi viivitamatult üle ujutada.“

on muudetud järgmiselt:

„Maksimaalne kasutatav seemnete kogus hektari kohta on 300 kg. Riisi võib külvata vaba käega või istutada otse vette või ettevalmistatud kuivale pinnasele, mis tuleb pärast külvi viivitamatult üle ujutada.“

Seemnete maksimumkogust on suurendatud, sest mõnes piirkonnas ei ole 240 kg hektari kohta vette külvamisel pinna sobiva kaetuse tagamiseks piisav. Liiga hõredalt külvamine ei võimalda riisitaimel kaitsta ennast umbrohu eest, tingides seega vajaduse korduva rohimise järele. Lisaks on kasutatava vee koguse piiramiseks lisatud kuivalt külvamise võimalus.

Kahjurite ja umbrohu kontroll

— Lause:

„Seemnete töötlemine on kohustuslik, et võidelda tüüpiliste riisi krüptogaamidega (fusarioos, helmintosporioos ja riisi närbumistõbi).“

on muudetud järgmiselt:

„Seemnete töötlemine on lubatud, et võidelda tüüpiliste riisi krüptogaamidega (fusarioos, helmintosporioos ja riisi närbumistõbi).“

Selleks, et muuta riisi kasvatamine vähem keskkonda mõjutavaks, on seemnete töötlemine nüüd vabatahtlik, sest seemned ei pea olema patogeenidest vabad.

— Järgmine lause jäetakse välja:

„Riisipõllu kuivendamine ja selle jätmine päikese kätte on kohustuslik, kui esineb probleeme, mille põhjuseks on riisi fütofaagid (koorikloomad, putukad ja ussid).“

Riisipõllu kuivendamise kohustus on välja jäetud, et suurendada keskkonnasäästlikkust ja piirata kasutatava vee kogust.

— Lause:

„Umbrohuga võib võidelda lubatud taimekaitsetoodete abil ning võttes appi tammide niitmise, et vältida ülemäärast külvamist, veekasutuse reguleerimise ja sihipärase pinnase töötlemise enne külvamist.“

on muudetud järgmiselt:

„Umbrohuga võib võidelda, kasutades lubatud taimekaitsetooteid ning võttes appi tammide niitmise, et vältida ülemäärast külvamist, veekasutuse reguleerimise ja sihipärase pinnase töötlemiste enne külvamist, samuti võimaliku ajutise kuivendamise kooskõlas heade töötlemistavadega fütofaagide kõrvaldamiseks.“

Suurema selguse jaoks peeti asjakohaseks viidata kahjuritõrje osas nii fütofaagidele kui ka umbrohule, nagu juba praeguses sõnastuses ette nähtud. Samuti peeti asjakohaseks täiendada spetsifikaati, lisades ajutise kuivendamise võimaluse. Riisitaimedega saadud kogemused on näidanud, et riisipõldude sihipärane kuivendamine kõrvaldab fütofaagide probleemid ilma lisatöötlemiseta.

Saagikoristus, kuivatamine, hoiustamine ja töötlemine

— Järgmised maksimaalsed ühiku tootmisväärtused kuivatatud koorimata riisile:

„‘Carnaroli’ : 6 tonni hektari kohta ‘Volano’ : 8 tonni hektari kohta ‘Baldo’ : 8 tonni hektari kohta ‘Arborio’ : 7,5 tonni hektari kohta“

on muudetud järgmiselt:

„Sort Tonni hektari kohta ‘Arborio’ 7,5 ‘Baldo’ 8,0 ‘Cammeo’ 8,5 ‘Carnaroli’ 6,5 ‘Telemaco’ 8,5 ‘Karnak’ 8,5 ‘Volano’ 8,0 ‘Caravaggio’ 8,5 ‘Keope’ 8,5“

Uute sortide saagid on lisatud ja „Carnaroli“ maksimaalset toodangut on hiljuti tehtud edusamme silmas pidades pisut suurendatud.

— Lause:

„Töötlemine peab toimuma siseruumides vastavalt korrale, millega tagatakse riisi „Riso del Delta del Po“ vastavus näitajatele.“

on muudetud järgmiselt:

„Koorimata riisi töötlemine (koorimine ja jahvatamine) peab toimuma siseruumides kaitstud geograafilise tähisega ala piires ja vastavalt korrale, millega tagatakse riisi „Riso del Delta del Po“ vastavus punktis 3.2 osutatud näitajatele. Tootmispiirkonna spetsiifilised eripärad võimaldavad toote omadusi säilitada koorimise ja jahvatamise etapis ning piirata tera pragunemist/katki minemist, mis on ühtlase küpsetamise jaoks vajalik.“

Aastate jooksul saadud kogemused on näidanud, et riisi koorimise ja jahvatamise koht mõjutab lõpptoote kvaliteeti. Nende etappide ajal on üks oluline toote parimaid omadusi säilitav tegur tootmispiirkonna eriline iseloom, mis tagab terale minimaalse surve/mõranemise ja seega ühtlase küpsetamise.

Tootmispiirkonna eriti soodsat mikrokliimat, temperatuuri ja keskkonnaomadusi, nagu näiteks „Riso del Delta del Po“ kaitstud geograafilise tähisega alal, iseloomustab eriline keskmine suhteline õhuniiskus, mis on optimaalne tingimus selleks, et saavutada „Riso del Delta del Po“ kvaliteedinõuded.

Teabe täielikkuse huvides rõhutame, et „Riso del Delta del Po“ tootmispiirkonna erilisus on teada kõikidele sektori ettevõtjatele ja ära märgitud ka väljaannetes. Kaitstud geograafilise tähisega aladel, mis asuvad keskmiselt kolm meetrit merepinnast kõrgemal, on niiskuse õige tase looduslikult tagatud; see tegur on Itaalia sellele osale eripärane.

See muudatus kehtib ka koonddokumendi punkti 3.6 puhul.

— Punktist 3.6 on välja jäetud järgmised laused:

„Riisi tuleb kuivatada kuivatites, mis ei jäta sõkaldele põletusjääke ega võõrast lõhna. Lubatud on otse või kaudselt tule kasutamisel põhinevad kuivatid, mille kütteaineks on üksnes metaan või veeldatud gaas. Kuivatatud koorimata riisi niiskusetase ei tohi olla üle 14 %.“

See muudatus on puhtalt toimetuslik, sest eespool esitatud laused puudutavad pigem tootmismeetodit kui konkreetseid eeskirju viilutamise, riivimise, pakendamise jne kohta. Osutame sellele, et muudatus ei viita tootespetsifikaadi muutusele, sest kahte sätet ei ole artiklis 5 „Tootmismeetod“ muudetud ja need jäävad jõusse.

Märgistamine ja pakendamine

Tootespetsifikaadi artikkel 8

— Järgmist lauset:

„Riis pakitakse toidu pakendamiseks sobivatesse 0,5 kg, 1 kg, 2 kg, või 5 kg mahutavatesse karpidesse või kottidesse kas vaakumpakendis või kontrollitud rõhu all olevas pakendis.“

on muudetud järgmiselt:

„Riis pakitakse toidu pakendamiseks sobivatesse karpidesse või kottidesse kas vaakumpakendis või kontrollitud rõhu all olevas pakendis.“

Pakendi kaalu ja omadusi puudutavad nõuded on kustutatud, et anda pakkijatele suurem paindlikkus pakendi liigi valikus.

— Järgmistes lõigetes sisalduv teave:

„Pakenditel peab olema nimetuse logo mõõtmetega 40 × 30 mm ning vastavas mõõdus (kõrgus vähemalt 5 mm) kiri „Riso del Delta del Po“, mille järel on „Indicazione Geografica Protetta“ või lühend „I.G.P“. Pakendil peab olema sordi nimi (‘Arborio’, ‘Carnaroli’, ‘Volano’ või ‘Baldo’) ja võimalik, et liigi nimetus „täistera riis“. Pakendil peab olema ka tootja nimi või ärinimi ja aadress. Muu teksti kui nimetuse „Riso del delta del Po – Indicazione Geografica Protetta“ suurus peab olema mitte üle ühe kolmandiku nimetuse „Riso del Delta del Po“ puhul kasutatud kirja suurusest.“

on muudetud järgmiselt:

„Peale õiguslike eeltingimuste peab mahutitel olema järgmine teave:

1) vastavas mõõdus (kirjasuurus vähemalt 7 punkti) „Riso del Delta del Po“, mille järel on „Indicazione Geografica Protetta“ või lühend „I.G.P“;

2) kaitstud geograafilise tähise logo mõõtmetega vähemalt 40 × 25 mm. Juhul kui logo on suurem, peab proportsioon jääma samaks; pakendil peab olema ühe sordi nimetus, nagu loetletud artiklis 2, st ‘Carnaroli’, ‘Volano’, ‘Baldo’, ‘Arborio’, ‘Cammeo’, ‘Karnak’, ‘Telemaco’, ‘Caravaggio’ või ‘Keope’; märkida võib ka töötlemise liigi nii nagu sätestatud kehtivates õigusaktides;

3) Euroopa Liidu kaitstud päritolunimetuse sümbol.“

Tähised, mis reguleerivad sõnastuse „Riso del Delta del Po“ minimaalset kõrgust, ja need, mis on juba kehtivate õigusaktidega nõutavad (nimi või ettevõtte nimi ja pakendaja aadress), on kustutatud. Samuti peeti asjakohaseks mitte näha ette konkreetseid pakendamise ja märgistamise eeskirju, arvestades, et „Riso del Delta del Delta del PO KGT“ puhul puuduvad traditsioonilised pakendite liigid, ja lisada tööstusliku töötlemise liik, nagu kehtivates õigusaktides ette nähtud.

Toote logo

Võimaldamaks toote logo täpset reprodutseerimist pakendil, on selgitatud ja parandatud viiteid logo suuruse (vt eelmise muudatuse punkt 2) ning rohelise „Pantone 557C“ ja kollase „Pantone 117C“ värvi kohta. Tootespetsifikaati lisatakse järgmine säte:

„Täpseid värvikoode on võimalik näha allpool: Pantone Solid Coated helekollane: 1 205 C roheline: 557 C kollane: 117 C Neljavärviline CMYK-mudel: helekollane: C 0 M 3 Y 43 K 0 roheline: C 48 M 4 Y 35 K 10 kollane: C 7 M 28 Y 100 K 12“

Pantone värvi selgitus ja selle kood on vajalikud tehnilisel kujul, et trükkijad saaksid logo täpselt reprodutseerida.

Õigusaktide uuendused ja kontrollimine

Tootespetsifikaadi artikkel 7

Viiteid olemasolevatele õigusaktidele on ajakohastatud ning kontrolliasutuse nimi ja aadress on ära märgitud.

KOONDDOKUMENT

„RISO DEL DELTA DEL PO“

ELi nr: PGI-IT-0712-AM01 – 21.6.2017

KPN ( ) KGT ( X )

1. Nimetus

„Riso del Delta del Po“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ning töödeldud kujul

3.2. Punktis 1 esitatud nimetusele vastava toote kirjeldus

Tähis „Riso del Delta del Po“ hõlmab eranditult jaapani superfino riisi sortidest ‘Carnaroli’, ‘Volano’, ‘Baldo’, ‘Arborio’, ‘Cammeo’, ‘Karnak’, ‘Telemaco’, ‘Caravaggio’ ja ‘Keope’.

Riisi „Riso del Delta del Po“ tera on suur, klaasjas/pärljas ja ühtlane, suure valgusisaldusega ning seda võib kehtivate õigusaktide alusel tööstuslikes protsessides kasutada ja töödelda.

Suure veeimavuse, väikese tärklisekao, keetmisele vastupidavuse ning selliste organoleptiliste omaduste nagu erilise lõhna ja maitse tõttu sobib see riis eriti hästi risoto valmistamiseks.

Riisil „Riso del Delta del Po“ (KGT) peavad olema järgmised tera puudutavad omadused:

Sort Koostis kg/cm2 Valgud (% kuivainest) vähemalt vähemalt ‘Arborio’, ‘Volano’, ‘Telemaco’ 0,65 6,60 ‘Baldo’, ‘Cammeo’ 0,60 6,60 ‘Carnaroli’, ‘Karnak’, ‘Caravaggio’, ‘Keope’ 0,85 6,60

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Riisi kasvatamisele isaloomulike eritingimuste tõttu peab tootmine toimuma punktis 4 osutatud geograafilises piirkonnas.

Riisi võib külvata vaba käega või istutada otse vette või ettevalmistatud kuivale pinnasele, mis tuleb pärast külvi viivitamatult üle ujutada.

Koorimata riisi töötlemine (koorimine ja jahvatamine) peab toimuma siseruumides kaitstud geograafilise tähisega ala piires ja vastavalt korrale, millega tagatakse riisi „Riso del Delta del Po“ vastavus punktis 3.2 osutatud näitajatele. Tootmispiirkonna spetsiifilised eripärad võimaldavad toote omadusi säilitada koorimise ja jahvatamise etapis ning piirata tera pragunemist/katki minemist, mis on ühtlase küpsetamise jaoks vajalik.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Riis pakitakse toidu pakendamiseks sobivatesse karpidesse või kottidesse kas vaakumpakendis või kontrollitud rõhu all olevas pakendis.

Pakendid peavad olema plommitud selliselt, et sisu ei oleks võimalik välja võtta ilma pitserit rikkumata.

3.6. Sellise toote märgistamise erieeskirjad, millele registreeritud nimetus viitab

Peale õiguslike eeltingimuste peab mahutitel olema järgmine teave:

1) vastavas mõõdus (kirjasuurus vähemalt 7 punkti) „Riso del Delta del Po“, mille järel on „Indicazione Geografica Protetta“ või lühend „I.G.P“;

2) kaitstud geograafilise tähise logo mõõtmetega vähemalt 40 × 25 mm. Juhul kui logo on suurem, peab proportsioon jääma samaks; pakendil peab olema ühe sordi nimetus, st ‘Carnaroli’, ‘Volano’, ‘Baldo’, ‘Arborio’, ‘Cammeo’, ‘Karnak’, ‘Telemaco’, ‘Caravaggio’ või ‘Keope’; märkida võib ka töötlemise liigi nii nagu sätestatud kehtivates õigusaktides;

3) Euroopa Liidu kaitstud päritolunimetuse sümbol.

Toote „Riso del Delta del Po“ ametlik logo on rohelise servaga valge ovaal. Logo ülemisel poolel on kirjas „RISO DEL DELTA DEL POŠ“ alumisel poolel „INDICAZIONE GEOGRAFICA PROTETTA“, mõlemad kirjad on roheliste trükitähtedega.

Ovaali keskosas on rohelisel taustal visandatud kreemikasvalgega Po jõe delta tüüpilised kujutised (stiliseeritud pilliroog ja linnud) ning ovaali keskel kollase värviga riisivihku hoidev stiliseeritud naisefiguur.

4. Geograafilise piirkonna täpne määratlus

Riisi „Riso del Delta del Po“ tüüpiline kasvatuspiirkond laiub Veneto ja Emilia Romagna maakondade vahele jääva Po jõe oru idapoolses osas, mille pinnas on moodustunud Po jõe setetest. Ala piirideks on idas Aadria meri, põhjas Adige jõgi ja lõunas Ferrara-Porto Garibaldi laevatatav kanal.

Veneto maakonnas kasvatatakse riisi „Riso del Delta del Po“ Rovigo provintsi järgmistes kommuunides: Ariano nel Polesine, Porto Viro, Taglio di Po, Porto Tolle, Corbola, Papozze, Rosolina ja Loreo.

Emilia Romagna maakonnas kasvatatakse riisi Ferrara provintsi järgmistes kommuunides: Comacchio, Goro, Codigoro, Lagosanto, Massa Fiscaglia, Migliaro, Migliarino, Ostellato, Mesola, Jolanda di Savoia ja Berra.

5. Seos geograafilise piirkonnaga

Keskkonnategurid

Iseloomulik pinnas, mõõdukas kliima ja mere lähedus on peamised faktorid, mis mõjutavad ja iseloomustavad riisi „Riso del Delta del Po“ tootmist osutatud piirkonnas. Sealne pinnas on riisi jaoks ideaalne ja riis ise on ainuke sobiv kultuur pidevalt pooleldi üle ujutatud aladel kasvatamiseks.

Po jõe delta jõesetteline pinnas koosneb jõe alamjooksul kaasa toodud mudast ning on suure mineraalide-, eelkõige kaaliumisisalduse tõttu äärmiselt viljakas, vajamata täiendavat kaaliumväetiste lisamist.

Peale selle on pinnas vaatamata oma erinevale koostisele põhjavee kõrge taseme tõttu kõrge soolsusega (elektrijuhtivus üle 1 mS/cm).

Piirkonna eriline asukoht ranniku ääres loob riisi jaoks eriti soodsa mikrokliima tänu pidevalt puhuvale briisile ja sellega kaasnevale madalale õhuniiskuse tasemele; võrdlemisi ühtlastele temperatuuridele, mis on talvel harva alla 0 °C ja viimase 30 aasta jooksul pole suvel tõusnud üle 32 °C; sademetele, mis ei ulatu üle 700 mm aastas ja jaotuvad üldjuhul aasta peale ühtlaselt. Need eripärased kliimatingimused piiravad ka seenhaiguste levikut ja seega ei ole piirkonnas vaja fungitsiide kasutada.

Ajaloo- ja inimfaktor

Vaevalt mõned aastakümned pärast riisikasvatuse levikut Po jõe orus (1450) tehti esimesed dokumentaalsed ülestähendused riisi kasvatamisest Polesines (Rovigo provints), eelkõige Po jõe delta alal: Veneetsia vabariigi 1594. aasta seadusest võib lugeda, et see oli tihedalt seotud maaparandusega, mis omakorda oleks pidanud kiirendama eri külvikordade kasutuselevõttu riimveealadel. 18. sajandi lõpus hakkas hulk Veneetsia patriitse kuivendatud aladel süsteemselt riisi kasvatama.

Tänapäeval kasvatatakse riisi ligikaudu 9 000 hektari suurustel alal. Riisikasvatuse mõju on märgata kohalikus kultuuris ja piirkonna sotsiaalses arengus; juba aastaid on hulk ettevõtjaid pakendanud ja müünud riisi nimega „Riso del Delta del Po“, mis tänu oma erilistele organoleptilistele omadustele, mis eraldavad teda muudest Itaalias toodetud riisidest, on tarbijatele tuttav ja hinnatud kogu Itaalias. See tuntus on seotud ka piirkonnas igal aastal toimuvate traditsiooniliste laatade ja pidustustega, näiteks kuulus Riso del Delta del Po festival Jolanda di Savoias (Ferrara provints) ja Porto Tolle laat.

„Riso del Delta del Po“ eripära on riisi suur valgusisaldus, tera mõõt, suur veeimavus, väike tärklisekadu ja kõrge kvaliteet, samuti asjaolu, et kõik loetletud omadused säilivad hästi keetmisel.

Riisil on ka omapärane maitse ja lõhn, mille järgi on teda lihtne eristada muust riisist, mida ei ole kasvatatud riimvees.

Kõnealuse kuivendatud piirkonna soolajäägid, kasutatava vee eripära ning soolase põhjavee kõrge tase annavad tootele iseloomulikud organoleptilised omadused ja kaubandusliku väärtuse, tänu millele on riis selgelt äratuntav ja hinnatud.

Mineraalide-, eelkõige kaaliumirikka jõesettelise pinnase tõttu on riis suure valgusisaldusega ning tera peab keetmisele hästi vastu.

Peale selle on pinnas vaatamata oma erinevale koostisele kõrge soolsusega (elektrijuhtivus üle 1 mS/cm), andes riisile erilise maitse ja lõhna.

Pidevalt puhuv briis alandab märkimisväärselt riisipõldude mikrokliima niiskustaset, mille tõttu väheneb fungitsiidide kasutamise vajadus ja kasvab kõrge kvaliteediga riis.

Viide tootespetsifikaadi avaldamisele

(viitemääruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Riso del Delta del Po“ tootespetsifikaadi muutmise taotluse 2. mai 2017. aasta Itaalia Vabariigi Teatajas (Gazzetta Ufficiale della Repubblica Italiana) nr 100.

Tootespetsifikaadi terviktekst on kättesaadav veebisaidil

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) ELT L 343, 14.12.2012, lk 1.

(*1) kuivainesisaldus“